Jain

Jeanne Louise Galice (født 7. februar 1992), kjent under artistnavnet Jain, er en fransk sanger, låtskriver og musiker. 

Jains karriere startet i 2013 da hun møtte Mr. Flash, som introduserte henne til musikkprogrammering. Hun begynte senere å poste demo-låter på det sosiale mediet MySpace, hvor hun ble lagt merke til av Dready, som senere ble hennes manager.

Hennes debutalbum, Zanaka, ble utgitt 6. november 2015. Hennes andre album, Souldier, ble utgitt 24. august 2018.

Liv og virke

De første åra 
Jain ble født 7. februar 1992 i Toulouse i Frankrike. I løpet av hennes barndom flyttet familien hennes rundtom verdenen på grunn av farens jobb i et fransk oljeselskap. Da hun var 9 år gammel, flyttet hun til Dubai. Tre år senere flyttet hun til Kongo-Brazzaville, hvor hun bodde i fire år, og som hun krediterer for hennes sans for dansbare melodier. Hun bodde så et år i Abu Dhabi, før hun flyttet tilbake til Paris. Hun lærte også å spille trommer i Pau, arabiske slagverkinstrumenter i Midtøsten og musikkprogrammering i Kongo.

Karrierestart 
Jain begynte å komponere demo-låter i Pointe-Noire i Kongo-Brazzaville. Der møtte hun Mr. Flash, som introduserte henne til musikkprogrammering. Hun begynte så å poste låtene på MySpace, hvor hun ble lagt merke til av Dready, som er hennes manager. Den franke sangeren og låtskriveren Yodelice la også merke til låtene, og inviterte Jain til Paris. De begynte å jobbe sammen, og Yodelice hjalp henne med karrieren.

Jain var med på Yodelice sin turné. Sammen dukket de opp på TV-showet Taratata i 2013, og de framførte en duett- og coverversjon av «Redemption Song».

2015–2017: Hope og Zanaka 
Yodelice ble hennes produsent og arbeidet på hennes første EP-utgivelse, Hope. EP-en ble utgitt 22. juni 2015 og inneholdt fire sanger, inkludert singelen «Come», som hadde suksess i Frankrike og Spania. En musikkvideo for «Come» ble utgitt 2. juni 2015 på Jains offisielle YouTube-kanal. I november 2016 nådde «Come» statusen «diamant» i Frankrike. Låten ble også brukt som en reklamemelodi for den polske TV-kanalen Polsat, og ble brukt i den amerikanske skrekk- og komedie-TV-serien Santa Clarita Diet. Den ble også bruk i den andre episoden i den første sesongen av Amazon-serien Hanna.

Jain stod på scenen i 2015 ved Solidays-festivalen, BIG og Bebop Festival.

21. september 2015 viste Jain fram coveret til debutalbumet hennes, Zanaka. Ordet «zanaka» er gassisk for «barn», og albumtittelen er en tributt til hennes mor som er av fransk og madagassisk opphav. Albumets utgivelsesdato ble kunngjort 6. november 2015, sammen med sporlista 8. oktober 2015. Albumet inneholdt 10 sanger, inkludert singlene «Come» og «Makeba». 9. oktober 2015 ble «Heads Up», albumets andre låt, utgitt som en forhåndsbestillingsbonus. Den ble etterfulgt av «Hub» den 19. oktober 2015. Zanaka fikk gullstatus i februar 2016, da flere enn 50 000 kopier hadde blitt solgt. I desember 2018 fikk plata diamantstatus i Frankrike, etter 500 000 salg. Zanaka ble senere utgitt i USA og Storbritannia 21. oktober 2016. «Heads Up» og «Mr Johnson» ble henholdsvis forhåndsbestillingsbonuser 8. oktober 2016 og 14. oktober 2016. I 2016 var hun nominert ved Victoires de la Musique-prisutdelingen i kategorien «Album Révélation» for Zanaka. En spesialutgave («deluxe») av Zanaka ble utgitt 25. november 2016. Spesialutgaven la til sangene «City» (fra EP-en Hope), «Son of a Sun» og «Dynabeat», samt en utvidet versjon av «Come» og to remikser.

En musikkvideo for «Makeba» ble vist på Jains offisielle YouTube-kanal 30. november 2016. Musikkvideoen ble nominert for «Best Music Video» ved 60th Annual Grammy Award-utdelingen i 2018.

Hun framførte «Come» på The Late Show with Stephen Colbert den 1. februar 2017. Den 25. april 2017 framførte hun «Makeba» på Later... with Jools Holland.

En musikkvideo for «Dynabeat» ble publisert på Jains offisielle YouTube-kanal 10. juli 2017.

3. august 2017 var Jain på scenen ved musikkfestivalen Lollapalooza i Chicago.

2018–: Souldier 
Den 25. mai 2018 ble «Alright» publisert som første låt fra hennes andre studioalbum, Souldier, som ble utgitt 24. august 2018. En musikkvideo for «Alright» ble utgitt 25. juni 2018. Låten nådde høydepunktet på sjette plass på franske topplister, og var en av de ti øverste låtene i tre uker. «Alright» var i 2018 den 51. mest-selgende singelen i løpet av året i Frankrike.

Albumets tittel, cover og sporliste ble kunngjort 29. juni 2018, og kunne forhåndsbestilles sammen med «Star» som en forhåndsbestillingsbonus. Albumets tittel er et ordspill mellom «soldier» (engelsk: «soldat») og «soul» («sjel»). Sangen «Star» handler om unge kvinners posisjon i musikkindustrien. 17. august 2018 ble «Souldier» utgitt som enda en markedsføringssingel. Låten tok inspirasjon fra terrorangrepet i Orlando, og skildrer en soldat som ønsker . Albumet var en kommersiell suksess, spesielt i Frankrike, hvor det debuterte på toppen av listene og solgte over 150 000 kopier. Souldier var det 45. mest-selgende albumet i 2018 i Frankrike.

8. oktober 2018 ble «Oh Man» utgitt som albumets andre singel. En musikkvideo for låten ble utgitt 21. desember 2018, som ble filmet ved Museu Nacional d’Art de Catalunya.

I april 2019 stod Jain på scenen ved Coachella. 19. april 2019 ga hun ut singelen «Gloria». Ved åpningsseremonien for VM i fotball for kvinner 2019 framførte Jain «Gloria», «Makeba» og «Heads Up».

Diskografi

Album 
 Zanaka (2015)
 Souldier (2018)

EP-er 
 Hope (2015, Spookland)

Singler (utvalg) 
 «Come» (2015)
 «Makeba» (2015)
 «Dynabeat» (2017)
 «Alright» (2018)
 «Oh Man» (2018)
 «Gloria» (2019)

Referanser

Eksterne lenker 
 
 
 

Franske sangere
Personer fra Toulouse